Տնտեսությունից քիչ թե շատ գլուխ հանող ամեն ոք գիտի, որ ուզածդ երկրի զարկերակը այդ երկրի ճանապարհներն են: Քայքայված, անանցանելի ճանապարներին փոխարինելու եկան բարձրակարգ ճանապարները և երկիրն սկսեց ավելի կանոնավոր շնչել: Դրանից հետո ստեղծվեցին ճանապարհաշինարարական ավելի հավակնոտ ծրագրեր, որոնք ռազմավարական նշանակություն ունեին, և այդ հավակնոտ ծրագրերն էլ չմնացին թղթի վրա գրված բարի ցանկություն, այլ արագորեն կյանքի կոչվեցին "Լինսի" և "Հայաստան Համահայկական" հիմնադրամների միջոցներով: Երբ իշխանությունները հայտարարեցին, թե շուտով կվերսկսվի դեռևս խորհրդային ժամանակից անավարտ մնացած մի շարք կամուրջների վերականգնումը, մարդիկ փոքր ինչ թերահավատորեն վերաբերվեցին: Մեղավոր չէին, տասնամյակից ավելի ժամանակի ընթացքում նրանց աչքը սովորել էր կիսակառույց, անտերության մատնված կամուրջների տեսքին: Այս թերահավատությունը սակայն չխանգարեց Ռոբերտ Քոչարյանի` երկրի վերակառուցման ծրագրերի իրագերծմանը: Շուտով գործարկվեց Աշտարակը շրջանցող կամուրջը, և Հանրապետության երկրորդ, երրորդ քաղաքները, ու բազմաթիվ այլ քաղաքներ ու բնակավայրեր Մայրաքաղաքի հետ կապվեցին, առանց Աշտարակ քաղաք մտնելու, որի հին կամուրջն արդեն վտանգավոր էր դարձել նման ծանրաբեռն երթևեկության համար: Մյուս կողմից, թեթևացած շունչ քաշեցին նաև Աշտարակի բնակիչները: